९१ वर्षीय प्रेमलाल उत्कृष्ट विद्यार्थी
‘खाने मुखलाई जुँगाले छेक्दैन’ भन्ने भनाइलाई तुलसीपुर उपमहानगरपालिका वडा नम्बर २ का प्रेमलाल डाँगीले सत्य साबित गर्नुभएको छ ।
गोकर्ण पौडेल तुलसीपुर, फागुन १९ गते । ‘खाने मुखलाई जुँगाले छेक्दैन’ भन्ने भनाइलाई तुलसीपुर उपमहानगरपालिका वडा नम्बर २ का प्रेमलाल डाँगीले सत्य साबित गर्नुभएको छ । उमेरले नौ दशक पार गरिसकेका प्रेम २०८० साल वैशाखमा तुलसीपुर उपमहानगरपालिका वडा नम्बर १ मा रहेको वीरेन्द्र माध्यमिक विद्यालय भ्यूडहर सोनपुरमा कक्षा एकमा भर्ना भई नियमितरुपमा कक्षामा पढ्न लेख्न आउनुहुन्छ । उहाँ अन्य विद्यार्थीजस्तै गुरु गुरुआमालाई  गृहकार्य समेत बुझाउनुहुन्छ ।फागुन १८ गते शुक्रबारका दिन विद्यालयको ६३ औँ वार्षिकोत्सवका अवसरमा  अनुशासित र उत्कृष्ट विद्यार्थीकारुपमा  सम्मानित हुनुभएको छ । विद्यालयमा प्रधानाध्यापक टोपबहादुर घर्ती प्रेम नियमित कक्षामा आउने र पढ्न लेख्न निकै रुचि राख्ने गरेको बताउनुहुन्छ । घर्तीले  प्रेमलाल  नौ दशक पूरा गरेर पनि समाजमा प्रेरणाको स्रोतकारुपमा विद्यालयमा आउनु विद्यालयको गौरवको कुरा भएको बताउनुभयो । लठ्टीको सहारामा नियमित विद्यालयमा आउनुहुन्छ । उहाँका कोही साथी रुन्छन् त कोही रमाउँछन् त कोही उहाँसँगै पढ्छन्,खेल्छन् ती साथीहरूसँगै प्रेमलाले कुनै झर्कोफर्को नमान्दै पढ्नुहुन्छ ।घर्तीलाई सम्मान गर्दै तुलसीपुर उपमहानगरपालिकाका नगरप्रमुख टीकाराम खड्काले शिक्षा आर्जन गर्ने कुरालाई  उमेरका कारण लाज धक मान्ने कुरालाई प्रेमलालले अन्त्य गरेको बताउनुभयो । उहाँले समाजमा प्रेमलाल जस्तै विगतमा विद्यालय र सामाजिक अवस्थाका कारण पढ्न नपाउने कुराबाट वञ्चित भएका सबैले शिक्षालयमा पुगी अध्ययन गर्न सकिने बताउनुहुन्छ ।शिक्षा शाखाका प्रमुख चक्रबहादुर भण्डारीले प्रेमलाल शिक्षण सिकाई कहिल्यै पूरा हुँदैन भन्ने यर्थाथलाई समाजमा बुझाउन सकिने बताउनुहुन्छ ।  प्रेमलाल आफूले नजानेका कुरा नाति नातिनाबाट सिक्ने गरेको बताउनुहुन्छ ।